Tasusmi mazal-itt garaneɣ, yal yiwen deg-neɣ ad yettraǧu d anwa i d amezwaru ad yebdu awal, maca awal-agi wissen ma yezmer ad yeǧǧ sin myeḥmalen ad msefhamen? Wissen mayella d tuɣac d wawalen i d-yettefɣen seg tcenfiriwin d yilsan ad tesqarreb ger wulawen d wallaɣen? Mačči d tagi i d tasusmi i yettawin astewtew n wul ɣer wul? Wissen mayella d tagi i d tasusmi i aɣ-yettferriqen ɣef yiman-nneɣ, tettaǧǧa-neɣ ad nɛumm deg tallunt n yiman war talast, neqqarbed ɣer laxart, nettḥulfu d akken tiffekiwin-nneɣ ur d-ttawḍent ara anect n lḥebs izeyyren. Amaḍal-agi ur yemgarad ara ɣef temnejlit ibeɛden.